*Το Βήμα*, 3.7.1952

Εις την αγωνιζομένην διά την ελευθερίαν της Κύπρον του 1952

Ο κυπριακός κομμουνισμός και αι απαράδεκται λύσεις του

Σειρά εντυπώσεων του κ. Χρ. Δ. Λαμπράκη – 3

Σαράντα μίλια χωρίζουν τη Λευκωσία από την Αμμόχωστο, οι οποίες συνδέονται με έναν από τους ωραιοτέρους δρόμους της Κύπρου, που ελίσσεται ανάμεσα εις την εύφορην κεντρικήν πεδιάδα της Μεγαλονήσου. Όσο πλησιάζει κανένας προς τον ανατολικόν λιμένα της Αμμοχώστου, βλέπει ότι η φύσις αλλάζει όψη. Φουντωτοί πορτοκαλλεώνες και αμπέλια καλύπτουν όλη την περιοχή. Μα δεν αλλάζει μόνον η φύσις. Η άσφαλτος του δρόμου αρχίζει να καλύπτεται από επιγραφές και συνθήματα, που εξυμνούν τους εκτελεσθέντας κομμουνιστάς ή υβρίζουν την Ελληνική Κυβέρνηση. Το κάθε χιλιόμετρο προσθέτει νέες κατηγορίες και ύβρεις. Ο επισκέπτης είναι φυσικόν να παραξενευθή, γιατί είναι το μόνον σχεδόν μέρος της Κύπρου όπου παρατηρείται το φαινόμενον αυτό. Η εξήγησις όμως είναι απλή. Δήμαρχος της Αμμοχώστου είναι ο κ. Αδάμαντος, φανατικός αριστερός, ο οποίος ανέπτυξεν εξαιρετικήν δράσιν εις την περιοχήν του. Και είναι ο μόνος αριστερός δήμαρχος εις όλη την Κύπρο.

Ο ξένος κόσμος, συμπεριλαμβανομένης και της Ελλάδος, έχει την εντύπωση ότι οι κομμουνισταί της Κύπρου είναι όχι [μόνον] ισχυρότατοι αλλά και πολυπληθείς, ότι παίζουν τον πρωτεύοντα ρόλον εις την ζωήν του τόπου και ότι μόνον η Αγγλική Διοίκησις είναι εις θέσιν να τους δαμάση. Συνεπώς, εις μίαν Ελλάδα επί της οποίας υπερίπταται η κομμουνιστική απειλή, η Ένωσις με την αριστερίζουσα Κύπρο θα ενέβαλλε την εσωτερική της ειρήνην εις μεγάλον κίνδυνον. Τίποτε όμως δεν είναι πιο απομακρυσμένο από την πραγματικότητα. Ότι το κομμουνιστικό κόμμα είναι άριστα ωργανωμένο, δεν υπάρχει αμφιβολία. Και αριθμεί φανατικά και δυναμικά στελέχη. Αλλά και το γεγονός ότι ο Κυπριακός λαός δεν έχει παρασυρθή ιδεολογικά από την αριστερή προπαγάνδα, είναι κάτι που αντιλαμβάνεται ο πρώτος επισκέπτης, παρ’ όλες τις προσπάθειες της Αγγλικής διοικήσεως να διαστρέψη τα γεγονότα. Επάνω σ’ αυτό το ζήτημα, η Μεγάλη Βρεττανία διεξάγει αγώνα εκφοβισμού της κοινής γνώμης διά του Γραφείου Πληροφοριών, το οποίον φροντίζει να κρατά εις διαρκή ανησυχίαν τους ασχολουμένους με το θέμα και το τελευταίον επεισόδιον της Αμμοχώστου είναι χαρακτηριστικό της στάσεώς της. Όταν πλοία του Αμερικανικού στόλου εκτελούντα γυμνάσια εις την Μεσόγειον, αγκυροβόλησαν εις την φωλεάν των κομμουνιστών, την Αμμόχωστον, οι αριστεροί απεφάσισαν να οργανώσουν διαδηλώσεις εναντίον των και ενώ αι διαδηλώσεις απαγορεύονται αυστηρώς υπό της Διοικήσεως, αυτήν την φοράν η αστυνομία δεν εκινήθη, με αποτέλεσμα τον εξαναγκασμόν των Αμερικανών ναυτών να επιβιβασθούν εσπευσμένως εις τα πλοία των βέβαιοι πως ο κομμουνισμός αποτελεί ισχυρότατην δρώσαν δύναμιν εις Κύπρον. Το παράδειγμα αυτό απεικονίζει πιστά την νοοτροπίαν της Διοικήσεως, με την σιωπηλήν σκόπιμην υποστήριξιν η οποία παρέχεται εις την δράσιν των αριστερών.

Το κομμουνιστικόν κόμμα της Κύπρου φημολογείται ως το αρτιώτερα ωργανωμένον της Μέσης Ανατολής και πιστεύω πως δεν είναι υπερβολική η εκτίμησις αυτή. Ο μηχανισμός του είναι υποδειγματικός και η πρόνοια υπέρ των μελών του προσείλκυσεν αρκετούς οπαδούς. Τα ενεργά στελέχη είναι ως συνήθως ολίγα. Δεν θα υπερβαίνουν ίσως τα εκατό. Πολλά απ’ αυτά εσπούδασαν εις την Ρωσσίαν – όπως ο σημερινός γραμματεύς του κόμματος – και ακολουθούν τας Σταλινικάς υποδείξεις. Εν τούτοις ουδέποτε Ρώσσος αντιπρόσωπος εις τα Ευρωπαϊκά Συνέδρια εδέχθη τους Κυπρίους συνοδοιπόρους του.

Η πολιτική την οποίαν ακολουθούν σήμερα οι κομμουνισταί φαινομενικά τουλάχιστον είναι Ενωτική. Διότι όταν η Μεγάλη Βρεττανία επρότεινεν εις την Κύπρον να δεχθή Σύνταγμα – αλλά με τέτοιους περιορισμούς ώστε να καθίσταται απαράδεκτον – το Κομμουνιστικό κόμμα ετάχθη κατ’ αρχάς υπέρ της αποδοχής του. Εις την απόφασιν αυτήν τους είχαν ωθήσει τα διαβήματα και αι συμβουλαί ενός δραστηρίου ανωτέρου Άγγλου Διοικητικού υπαλλήλου. Όταν όμως τα περισσότερα εκ των μελών του κόμματος έδειξαν δυσφορίαν, οι ηγέται υπεχρεώθησαν να αναθεωρήσουν την πολιτικήν των και να τοποθετηθούν προς το παράπλευρο μέτωπο της Εθνικόφρονος παρατάξεως, ενώ ο αποτυχών εις την προσπάθειάν του Άγγλος σύμβουλός των πρόκειται να απομακρυνθή συντόμως από την Κύπρον. Από το γεγονός αυτό διαφαίνονται: Πρώτον, η απόφασις των Άγγλων να χρησιμοποιήσουν τους κομμουνιστάς ως σπέρμα διχονοίας και αντιθέσεως εις τον αγώνα της Ενώσεως και δεύτερον, ότι οι οπαδοί του κόμματος είναι τόσον ολίγον πεπεισμένοι ιδεολογικά, ώστε αντιστέκονται αποφασιστικά εις την πρώτην αντεθνικήν κίνησιν των ηγετικών στελεχών. Αι ολίγαι χιλιάδες των μελών προέρχονται κυρίως από την εργατικήν τάξιν, διότι αι Εργατικαί Συντεχνίαι των Κυπρίων είναι εξαιρετικά καλά οργανωμένες. Εις το μεταξύ όμως άρχισε μία συστηματική αντίστασις των Εθνικών, η οποία φαίνεται ότι αρχίζει να φέρνη ικανοποιητικά αποτελέσματα. Διότι είναι τόσον ολίγον ενιαίον και αδιάσπαστον το κόμμα, ώστε εάν ενισχυθούν αι «Νέαι Συντεχνίαι» των Εθνικών είναι πολύ πιθανόν να ενσωματωθούν εις αυτάς τα περισσότερα μέλη. Σκόπιμον θα ήτο λοιπόν να παραμερισθή κάθε ενδοιασμός αναφορικά με την κομμουνιστικήν απειλήν.

Η Εθνικόφρων παράταξις της Κύπρου έχει ως Αρχηγόν την Εκκλησίαν και πλην ίσως των Δημάρχων, τα μη εκκλησιαστικά μέλη της δεν ανέπτυξαν αξιόλογην πολιτικήν δράσιν. Και αυτό, λόγω της αυστηρότητος των Νόμων οι οποίοι δεσμεύουν τελείως τους κατοίκους της Κύπρου. Πέρυσι τον Μάρτιον εδημοσιεύθη Νομοσχέδιον το οποίον εν τω μεταξύ έγινε Νόμος, περί εξασφαλίσεως της Δημοσίας τάξεως. Σύμφωνα με αυτόν ο Διοικητής της Κύπρου έχει το δικαίωμα ΝΑ ΕΚΤΟΠΙΣΗ ΟΙΟΝΔΗΠΟΤΕ ΠΡΟΣΩΠΟΝ περί του οποίου έχει λόγους να υποθέτη ότι καθίσταται «επικίνδυνον» εις την Δημοσίαν Ασφάλειαν. Επίσης δικαιούται ο Κυβερνήτης να *απελάση* εκ της νήσου βάσει εισηγήσεως ενός οποιουδήποτε αστυνομικού οιονδήποτε έχοντα ξένην υπηκοότητα. Και ενώ προηγουμένως διεξήγετο δίκη εις την οποίαν απεφασίζετο η εκτόπισις ή η απέλασις, σήμερον αυτή η διαδικασία κατηργήθη. Η δε εις φυλάκισιν τελευταία καταδίκη του Γενικού Γραμματέως των «Νέων Συντεχνιών» κ. Πισσά εις τας 18 Ιουνίου, μαρτυρεί την αυστηρότητα που επικρατεί σχετικώς με τας Εθνικάς εκδηλώσεις.

Πώς αντικρύζουν οι Κύπριοι την εσωτερικήν πολιτικήν κατάστασιν της Ελλάδος; Παρακολουθούν με ευνόητην δυσφορίαν και ανυπομονησίαν την αχαρακτήριστην στάσιν που τηρεί η Κυβέρνησις. Δεν τάσσονται υπέρ του ενός ή του άλλου κόμματος, αντιλαμβάνονται όμως ότι η επίλυσις του Κυπριακού ζητήματος δεν είναι προσεχής, εφόσον η Κυβέρνησις δεν εννοεί να δείξη ενδιαφέρον και αποφασιστικότητα. Διάφοροι αόριστοι φόβοι την συγκρατούν ίσως από το να κάμη δηλώσεις αι οποίαι θα επισημοποιήσουν το ζήτημα της Ενώσεως. Εις τέτοιες όμως στιγμές δεν επιτρέπεται το αναποφάσιστον. Διότι ο λαός της Κύπρου αναμένει ακόμη τον Έλληνα πολιτικόν ο οποίος θα τεθή επί κεφαλής του αγώνος, τον οποίον αυτός διεξάγει με τόσην φλόγα, ενώ εντείνεται ολοέν ο αντίστοιχος πόλεμος φθοράς που ασκεί η Μεγάλη Βρεττανία.

Ηττημένοι εκ των προτέρων εις το ιδεολογικόν πεδίον, οι Άγγλοι προτείνουν ανεπισήμως πάντοτε μέσας λύσεις. Διότι παρ’ όλας τας συντόνους προσπαθείας αφελληνισμού, επιδιώκουν συγχρόνως την εξεύρεσιν ενός συμβιβασμού που θα τους αφήση την *κατ’ ουσίαν* εξουσίαν επί της Κύπρου. Προφάσεις και δικαιολογίαι δίδονται πολλαί διά να αρνηθούν την πλήρη Ένωσιν, και βασίζονται κυρίως εις την Στρατιωτικήν σκοπιμότητα, επικαλούμενοι την αστάθειαν τόσον των καιρών όσον και της εσωτερικής Ελληνικής πολιτικής. Παραπονούνται επίσης διά την κακήν θέλησιν των Κυπρίων, αρνουμένων να εξετάσουν το πρόβλημα όχι πλέον συναισθηματικά αλλά λογικά. Μία από τας κυριωτέρας «λογικάς» λύσεις, είναι η προτεινομένη «Συγκυριαρχία» Ελλάδος και Αγγλίας επί της νήσου. Μία Σύμβασις μεταξύ των δύο Κρατών θα δώση ίσα δικαιώματα εις το καθένα, ενώ η Κύπρος θα εξακολουθή να *ανήκη οικονομικώς* εις την Βρεττανικήν Κοινοπολιτείαν, θα ιδρυθή δε και Αγγλικόν Πανεπιστήμιον προς διάδοσιν του Αγγλικού πνεύματος εις την Μέσην Ανατολήν. Ευθύς όμως εξ αρχής καθίσταται φανερή η αδυναμία εφαρμογής του σχεδίου. Διότι ΔΕΝ ΑΠΟΤΕΛΕΙ ΕΝΔΙΑΜΕΣΗΝ ΠΕΡΙΟΔΟΝ προς την πλήρη ένωσιν της Κύπρου με την Ελλάδα. Είναι σαφής η σκέψις των Βρεττανών να κατοχυρώσουν την θέσιν των εδώ με αυτό το στρατήγημα. Διότι αφ’ ενός θα εκόπαζεν ο αγών των Κυπρίων υπέρ της Ενώσεως, αφ’ ετέρου δε, θα είχεν η Αγγλία κάθε δυνατότητα να εξακολουθήση τον αγώνα *φθοράς* εναντίον της Ελλάδος και να μας αποξενώση κάποτε από την νήσον. Ως αντάλλαγμα διά την παραχώρησιν της «Συγκυριαρχίας» η Μεγάλη Βρεττανία θα έχη την οριστικήν εγκατάστασίν της εις Στρατιωτικάς βάσεις. Όπως φαίνεται εις τον χάρτην, αι βάσεις αυταί ευρίσκονται εις τα ζωτικά σημεία της Κυπριακής χώρας. Δύο εις την κεντρικήν πεδιάδα, η τρίτη κοντά εις την Αμμόχωστον και η τέταρτη πλησίον της Λεμεσού, των σπουδαιοτέρων δηλαδή λιμένων. Άσχετα όμως προς την Συγκυριαρχίαν, η διατήρησις μονίμων βάσεων είναι αυτή καθ’ εαυτήν απαράδεκτη. Πηγαίνοντας προς την Αμμόχωστον, ο επισκέπτης παρατηρεί όχι απλάς στρατιωτικάς εγκαταστάσεις, αλλ’ ίδρυσιν πραγματικής πόλεως όπου θα κατοικούν οι μονίμως εγκατεστημένοι Άγγλοι μαζί με τας οικογενείας των. Μία επισκόπησις του χάρτου της Κύπρου αρκεί διά να αντιληφθή κανείς ότι αυταί αι βάσεις αι οποίαι δεν έχουν καμμίαν σχέσιν με τας *προσωρινάς* Αμερικανικάς βάσεις της Κρήτης, θα αποτελέσουν την *αναπόφευκτην* υπαγωγήν της Κύπρου εις την *απόλυτην* Αγγλικήν επιρροήν γενικώς. Αυτό όμως μας επαναφέρει εις την αρχικήν σκέψιν που εσημείωσα εις το πρώτο άρθρον. Οιαδήποτε και αν είναι η μορφή υποχωρήσεως προς την Αγγλίαν, θα οδηγήση εις την βαθμιαίαν απώλειαν της Κύπρου. Και έχει συνεπώς καθήκον η Ελλάς να υποστηρίξη την Εθναρχικήν Εκκλησίαν της Κύπρου εις τον αγώνα της, διά μίαν Ένωσιν άμεσην και άνευ συμβιβασμών.

ΧΡΗΣΤΟΣ Δ. ΛΑΜΠΡΑΚΗΣ